Document ID: 32011R0327

A BIZOTTSÁG 327/2011/EU RENDELETE
(2011. március 30.)
a 2009/125/EK európai parlamenti és tanácsi irányelvnek a 125 W és 500 kW közötti bemeneti elektromos teljesítményű motorral hajtott ventilátorok környezetbarát tervezésére vonatkozó követelmények tekintetében történő végrehajtásáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az energiával kapcsolatos termékek környezetbarát tervezésére vonatkozó követelmények megállapítási kereteinek létrehozásáról szóló, 2009. október 21-i 2009/125/EK európai parlamenti és tanácsi irányelvre (1) és különösen annak 15. cikke (1) bekezdésére,
a környezetbarát tervezéssel foglalkozó konzultációs fórummal folytatott konzultációt követően,
mivel:
(1)
A 2009/125/EK irányelv értelmében a Bizottság köteles megállapítani azon energiával kapcsolatos termékek környezetbarát tervezésének követelményeit, amelyek az eladások száma és a kereskedelem volumene szempontjából jelentősek, amelyek nagy hatást gyakorolnak a környezetre, és amelyek környezetre gyakorolt hatása túlzott költségek nélkül nagymértékben javítható.
(2)
A 2009/125/EK irányelv 16. cikkének (2) bekezdése értelmében a Bizottság - a 19. cikk (3) bekezdésében előírt eljárással, a 15. cikk (2) bekezdésében meghatározott kritériumoknak megfelelően, a konzultációs fórummal folytatott konzultációt követően, az indokoltnak ítélt körben - köteles végrehajtási intézkedéseket elfogadni az elektromos motorrendszereket használó termékekre vonatkozóan.
(3)
A 125 W és 500 kW közötti bemeneti elektromos teljesítményű motorral hajtott ventilátorok több olyan termékben is fontos szerepet játszanak, amelyek gázokat kezelnek. A 2005/32/EK európai parlamenti és tanácsi irányelvnek az elektromos motorok környezetbarát tervezésére vonatkozó követelmények tekintetében történő végrehajtásáról szóló, 2009. július 22-i 640/2009/EK bizottsági rendelet (2) minimumkövetelményeket állapít meg az elektromos motorok - köztük a frekvenciaváltóval felszerelt motorok - energiafelhasználási hatásfokára vonatkozóan. Ezek a követelmények a ventilátort hajtó motorokra is alkalmazandók. Az e rendelet hatálya alá tartozó ventilátorok egy jelentős részét azonban olyan motor hajtja, amelyre a 640/2009/EK rendelet hatálya nem terjed ki.
(4)
A 125 W és 500 kW közötti bemeneti elektromos teljesítményű motorral hajtott ventilátorok teljes évi villamosenergia-fogyasztása 344 TWh, és ez a jelenleg érvényes uniós piaci feltételek mellett 2020-ig évi 560 TWh-ra nőhet. A motorok kialakításának költséghatékony fejlesztése révén 2020-ra mintegy 34 TWh megtakarítás érhető el, amely 16 Mt CO2-kibocsátásnak felel meg. A 125 W és 500 kW közötti bemeneti elektromos teljesítményű motorral hajtott ventilátorok ezért olyan termékkört képviselnek, amelyre helyénvaló környezetbarát tervezési követelményeket megállapítani.
(5)
Számos ventilátort önállóan nem, csupán - a 2009/125/EK irányelv, valamint a gépekről és a 95/16/EK irányelv módosításáról szóló, 2006. május 17-i 2006/42/EK európai parlamenti és tanácsi irányelv (3) 5. cikke értelmében - más termékbe beépítve hoznak forgalomba vagy vesznek használatba, illetőleg helyeznek üzembe. Az energiamegtakarításban rejlő lehetőségek túlnyomó részének költséghatékony módon történő kihasználása és az intézkedés betartatásának megkönnyítése érdekében indokolt, hogy e rendelet rendelkezései azokra a 125 W és 500 kW közötti bemeneti teljesítményű ventilátorokra is alkalmazandók legyenek, amelyek más termékekbe vannak beépítve.
(6)
Számos ventilátort épületek szellőztetőrendszereiben alkalmaznak. E szellőztetőrendszerek energiafelhasználási hatásfokára vonatkozóan a nemzeti szintű szabályozás az épületek energiahatékonyságáról szóló, 2010. május 19-i 2010/31/EU európai parlamenti és tanácsi irányelv (4) alapján, az e rendeletben a ventilátorok hatásfokára vonatkozóan előírt számítási és mérési módszerek felhasználásával új, szigorúbb követelményeket is megállapíthat.
(7)
A Bizottság előkészítő vizsgálatok keretében elemezte a ventilátorok műszaki, környezetvédelmi és gazdaságossági jellemzőit. A Bizottság e vizsgálatok során együttműködött az érdekeltekkel és más - uniós és harmadik országbeli - érdeklődőkkel, a vizsgálatok végeztével pedig közzétette azok eredményeit. További vizsgálatok és egyeztetések rámutattak arra, hogy a szabályozás tárgyi hatálya tovább is szélesíthető lenne, amennyiben mentességet kapnának egyes olyan alkalmazások, amelyek esetében a követelmények nem megfelelőek.
(8)
Az előkészítő vizsgálatok rámutattak arra, hogy a 125 W és 500 kW közötti bemeneti teljesítményű motorral hajtott ventilátorok az Unióban nagy mennyiségben kerülnek piaci forgalomba, továbbá hogy teljes termékciklusukat tekintve az üzemeltetésük során elfogyasztott energia mennyisége képezi legfontosabb környezetvédelmi jellemzőjüket.
(9)
Az előkészítő vizsgálatok arra is rámutattak, hogy a 2009/125/EK irányelv alkalmazásában a környezetbarát terméktervezés szempontjából egyedül az üzem közbeni villamosenergia-fogyasztás lényeges paraméter.
(10)
A 125 W és 500 kW közötti bemeneti elektromos teljesítményű motorral hajtott ventilátorok energiafelhasználási hatásfokát olyan meglévő, költséghatékony, nem saját fejlesztésű műszaki megoldások útján célszerű javítani, amelyek csökkentik e motorok beszerzési és üzemeltetési költségének összegét.
(11)
A környezetbarát tervezésre vonatkozó követelményeknek indokolt az Unió teljes egészében harmonizálniuk a 125 W és 500 kW közötti bemeneti elektromos teljesítményű motorral hajtott ventilátorok energiafelhasználási hatásfokára vonatkozó követelményeket, ezen keresztül pedig hozzájárulniuk a belső piac működéséhez és a szóban forgó termékek környezetvédelmi jellemzőinek javításához.
(12)
Nem tartoznak e rendelet hatálya alá a 125 W és 3 kW közötti teljesítményű, elsődlegesen más funkció ellátására szolgáló elektromos motorral (közvetetten) hajtott, kisméretű ventilátorok. Ennek megfelelően nem tartozik e rendelet hatálya alá például a láncfűrészt hajtó elektromos motor hűtésére alkalmazott kisméretű ventilátor, akkor sem, ha a láncfűrészt hajtó motor, amely egyben a ventilátort is hajtja, 125 W-nál nagyobb teljesítményű.
(13)
A gyártóknak kellő időt indokolt kapniuk termékeik és gyártósoraik átalakításához. Ezt az időt úgy helyénvaló megállapítani, hogy elkerülhetők legyenek a 125 W és 500 kW közötti bemeneti elektromos teljesítményű motorral hajtott ventilátorok kínálatára gyakorolt kedvezőtlen hatások; indokolt továbbá tekintettel lenni a gyártóknál - különösen a kis- és középvállalkozásoknál - felmerülő költségekre, valamint arra a kívánalomra, hogy e rendelet célkitűzései mielőbb teljesüljenek.
(14)
Ezt a rendeletet hatálybalépése után legkésőbb négy évvel indokolt felülvizsgálni. A felülvizsgálat megkezdése korábban is helyénvaló lehet, ha olyan adatok jutnak a Bizottság birtokába, amelyek azt indokolttá teszik. A felülvizsgálat keretében célszerű elemezni különösen a technológiafüggetlen követelmények megállapításának lehetőségét, a frekvenciaváltók potenciális alkalmazásában rejlő lehetőségeket, a mentességek jelenlegi számának és terjedelmének további indokoltságát, valamint a rendelet hatályának a 125 W-nál kisebb bemeneti elektromos teljesítményű ventilátorokra való kiterjesztését.
(15)
A 125 W és 500 kW közötti bemeneti elektromos teljesítményű motorral hajtott ventilátorok energiafelhasználási hatásfokának meghatározására olyan megbízható, pontos és megismételhető mérési módszereket indokolt alkalmazni, amelyek figyelembe veszik a technológia általánosan elismert fejlettségi szintjét, ezen belül különösen - ha rendelkezésre állnak - a műszaki szabványok és szabályok terén történő információszolgáltatási eljárás megállapításáról szóló, 1998. június 22-i 98/34/EK európai parlamenti és tanácsi irányelv (5) I. mellékletében felsorolt európai szabványosító testületek által elfogadott harmonizált szabványokat.
(16)
Ez a rendelet várhatóan növelni fogja a 125 W és 500 kW közötti bemeneti elektromos teljesítményű motorral hajtott ventilátorok teljes termékciklusra vonatkozó környezeti hatásainak enyhítését eredményező műszaki megoldások piaci részesedését, ami 2020-ig várhatóan - az intézkedés hiányában tapasztalható fogyasztáshoz képest - évi 34 TWh villamosenergia-megtakarítást fog eredményezni.
(17)
A 2009/125/EK irányelv 8. cikke értelmében ebben a rendeletben meg kell határozni az alkalmazandó megfelelőségértékelési eljárásokat.
(18)
A megfelelőség ellenőrzésének megkönnyítése érdekében indokolt úgy rendelkezni, hogy a gyártók a 2009/125/EK irányelv IV. és V. melléklete szerinti műszaki dokumentációban bizonyos információkat megadjanak.
(19)
A 125 W és 500 kW közötti bemeneti elektromos teljesítményű motorral hajtott ventilátorok környezeti hatásainak további mérséklése érdekében indokolt, hogy a gyártók megfelelő adatokat szolgáltassanak a szóban forgó ventilátorok életciklusának végén végzendő szétszereléshez, újrafeldolgozáshoz, illetve ártalmatlanításhoz.
(20)
Ebben a rendeletben indokolt referenciaértékeket megállapítani azokra a jelenleg rendelkezésre álló ventilátortípusokra vonatkozóan, amelyeknek kedvező az energiafelhasználási hatásfoka. Ezáltal biztosítható, hogy - különösen a kis- és középvállalkozások, valamint a mikrovállalkozások számára - a releváns információk széles körben rendelkezésre álljanak és könnyen hozzáférhetők legyenek, ami az érintett termékkörben elő fogja segíteni az energiafogyasztást mérséklő legjobb műszaki megoldások alkalmazását és a még nagyobb hatásfokú termékek kifejlesztését.
(21)
Az e rendeletben előírt intézkedések összhangban vannak a 2009/125/EK irányelv 19. cikkének (1) bekezdése alapján létrehozott bizottság véleményével,
ELFOGADTA EZT A RENDELETET:
1. cikk
Tárgy és hatály
(1) Ez a rendelet környezetbarát tervezési követelményeket állapít meg a ventilátorok forgalomba hozatalára és használatba vételére vonatkozóan, ideértve azokat a ventilátorokat is, amelyek a 2009/125/EK irányelv hatálya alá tartozó más energiával kapcsolatos termékbe vannak beépítve.
(2) Ez a rendelet nem alkalmazandó azokra a ventilátorokra, amelyek:
i.
egyetlen, legfeljebb 3 kW teljesítményű elektromos motorral hajtott olyan termékekbe vannak beépítve, amelyekben a ventilátor az elsődleges funkció ellátását szolgáló tengelyhez csatlakozik;
ii.
legfeljebb 3 kW maximális bemeneti elektromos teljesítményű ruhaszárító gépekbe vagy mosó-szárító gépekbe vannak beépítve;
iii.
olyan konyhai páraelszívókba vannak beépítve, amelyekben a ventilátor(ok)nak tulajdonítható teljes maximális elektromos bemeneti teljesítmény 280 W-nál kisebb.
(3) Ez a rendelet nem alkalmazandó azokra a ventilátorokra, amelyek:
a)
a 94/9/EK európai parlamenti és tanácsi irányelv (6) értelmében kifejezetten robbanásveszélyes légkörben való üzemelésre vannak tervezve;
b)
rendeltetésük szerint csak a 89/106/EGK tanácsi irányelvben (7) előírt tűzvédelmi követelményekkel összefüggésben, veszélyhelyzetben, rövid üzemidőben üzemelnek;
c)
kifejezetten a következő körülmények között való üzemelésre vannak tervezve:
i.
a)
ha az áramoltatott gáz üzemi hőmérséklete meghaladja a 100 °C-ot;
b)
ha a ventilátort hajtó, az áramoltatott gázon kívül elhelyezkedő motor üzemi környezeti hőmérséklete meghaladja a 65 °C-ot;
ii.
ha az áramoltatott gáz éves átlagos hőmérséklete és/vagy a ventilátort hajtó, az áramoltatott gázon kívül elhelyezkedő motor üzemi környezeti hőmérséklete - 40 °C-nál kisebb;
iii.
váltóáram esetében 1 000 V-nál, egyenáram esetében 1 500 V-nál nagyobb tápfeszültséggel;
iv.
mérgező, nagymértékben korrozív vagy gyúlékony környezetben vagy nagyfokú kopást előidéző anyagok jelenlétében;
d)
2015. január 1-jét megelőzően kerülnek kereskedelmi forgalomba olyan, velük azonos kialakítású ventilátorok cseréjének lehetővé tétele céljából, amelyeket 2013. január 1. előtt más termékbe beépítve hoztak forgalomba,
azzal, hogy a csomagoláson, a termékinformációk között és a műszaki dokumentációban egyértelműen utalni kell az a), a b) és a c) pont esetében arra, hogy a ventilátort kizárólag a rendeltetésének megfelelő célra szabad alkalmazni, a d) pont esetében pedig arra az egy vagy több termékre, amelynek cseréjének lehetővé tétele céljából forgalmazzák őket.
2. cikk
Fogalommeghatározások
A 2009/125/EK irányelv fogalommeghatározásain túlmenően e rendelet alkalmazásában:
1. „ventilátor”: folyamatos gázáramlás, jellemzően folyamatos levegőáramlás fenntartására alkalmazott olyan forgó lapátkerekes gép, amelyen az áramoltatott gáz áthalad, és amelynek tömegegységre jutó munkája nem haladja meg a 25 kJ/kg-ot, továbbá amely:
a járókeréknek az optimális energiafelhasználási hatásfokhoz tartozó pontban való hajtása céljából olyan elektromos motorral van felszerelve, amelynek bemeneti elektromos teljesítménye 125 W és 500 kW között van (bemeneti elektromos teljesítménye ≥ 125 W és ≤ 500 kW), vagy ilyen elektromos motorral való használatra van tervezve,
axiálventilátor, centrifugális ventilátor, keresztáramú ventilátor vagy köztes áramú ventilátor,
forgalomba hozatalkor vagy használatba vételkor fel van szerelve vagy nincs felszerelve motorral;
2. „járókerék”: a ventilátornak az a része, amely az áramló gáznak energiát ad át, és amely „munkakerék”, „szárnykerék” néven is ismert;
3. „axiálventilátor”: olyan ventilátor, amely a gázt egy vagy több forgó járókerék által létrehozott tangenciális örvénylő mozgás révén egy vagy több járókerék forgástengelyével párhuzamos irányban hajtja. Az axiálventilátor bizonyos esetekben el van látva, máskor nincs ellátva hengeres foglalattal, be-, illetve kimeneti álló terelőlapátokkal, illetőleg diafragmapanellel vagy diafragmagyűrűvel;
4. „bemeneti álló terelőlapát”: a járókerék előtt elhelyezett, a gázáramnak a járókerék felé való terelésére szolgáló terelőlapát, függetlenül attól, hogy állítható-e vagy sem;
5. „kimeneti álló terelőlapát”: a járókerék mögött elhelyezett, a gázáramnak a járókeréktől való elterelésére szolgáló terelőlapát, függetlenül attól, hogy állítható-e vagy sem;
6. „diafragmapanel”: nyílásában a ventilátort befogadó olyan panel, amely lehetővé teszi a ventilátor más szerkezetekhez való rögzítését;
7. „diafragmagyűrű”: nyílásában a ventilátort befogadó olyan gyűrű, amely lehetővé teszi a ventilátor más szerkezetekhez való rögzítését;
8. „centrifugális ventilátor”: olyan ventilátor, amelyben a gáz lényegében tengelyirányban lép be a járókerékbe, és a tengelyre merőleges irányban távozik onnan. A járókerék egy vagy két szívócsonkkal rendelkezik, és bizonyos esetekben el van látva, máskor nincs ellátva foglalattal;
9. „radiális lapátozású centrifugális ventilátor”: olyan centrifugális ventilátor, amelyben a járókerék lapátjai a járókerék kerülete mentén a forgástengelyhez képest sugárirányban állnak;
10. „előre hajló lapátozású centrifugális ventilátor”: olyan centrifugális ventilátor, amelyben a járókerék lapátjai a járókerék kerülete mentén a forgás irányához képest előrefelé állnak;
11. „hátra hajló lapátozású foglalat nélküli centrifugális ventilátor”: foglalattal nem ellátott olyan centrifugális ventilátor, amelyben a járókerék lapátjai a járókerék kerülete mentén a forgás irányához képest hátrafelé állnak;
12. „foglalat”: a járókerék körül elhelyezett olyan tok, amely a gázáramot a járókerék felé tereli, a járókeréken keresztül tereli és a járókeréktől eltereli;
13. „hátra hajló lapátozású foglalatos centrifugális ventilátor”: foglalattal és járókerékkel ellátott olyan centrifugális ventilátor, amelyben a lapátok a járókerék kerülete mentén a forgás irányához képest hátrafelé állnak;
14. „keresztáramú ventilátor”: olyan ventilátor, amelyben a gázáramlás a járókeréken keresztül a járókerék kerületén szemlélve mind a belépő, mind a kilépő gáz esetében lényegében a járókerék forgástengelyére merőleges irányban történik;
15. „köztes áramú ventilátor”: olyan ventilátor, amelyben a járókeréken keresztülhaladó gáz áramlási iránya a centrifugális és az axiálventilátor esetében érvényesülő irány között van;
16. üzemelés „rövid üzemidőben”: motor állandó terhelés melletti üzeme annyi ideig, hogy a hőmérséklet-egyensúlynak nincs ideje kialakulni;
17. „szellőztetőventilátor”: olyan ventilátor, amelynek felhasználása nem a következő energiával kapcsolatos termékek valamelyikében történik:
3 kW-nál nagyobb maximális bemeneti elektromos teljesítményű ruhaszárító gépekben és mosó-szárító gépekben,
háztartási légkondicionáló termékek olyan beltéri egységeiben és olyan beltéri háztartási légkondicionálókban, amelyek maximális hűtőteljesítménye legfeljebb 12 kW,
információtechnológiai termékekben;
18. „nyomásarány”: a ventilátor optimális energiafelhasználási hatásfokához tartozó pontban a ventilátor nyomócsonkjában mért torlónyomás és szívócsonkjában mért torlónyomás hányadosa.
3. cikk
A környezetbarát tervezés követelményei
(1) A ventilátorok környezetbarát tervezésére alkalmazandó követelményeket az I. melléklet tartalmazza.
(2) A ventilátorok energiafelhasználási hatásfokára vonatkozóan az I. melléklet 2. szakaszában megadott követelményeket a következő időütemezésnek megfelelően kell alkalmazni:
a) első szakasz: 2013. január 1-jétől fogva a szellőztetőventilátorok energiafelhasználási célhatásfoka nem lehet kisebb az I. melléklet 2. szakaszának 1. táblázatában meghatározott értéknél;
b) második szakasz: 2015. január 1-jétől fogva egyetlen ventilátor energiafelhasználási célhatásfoka sem lehet kisebb az I. melléklet 2. szakaszának 2. táblázatában meghatározott értéknél.
(3) A ventilátorokra alkalmazandó termékinformációs követelményeket és az információk elhelyezésének módjára vonatkozó követelményeket az I. melléklet 3. szakasza tartalmazza. Ezeket a követelményeket 2013. január 1-jétől kell alkalmazni.
(4) A ventilátorok energiafelhasználási hatásfokára vonatkozóan az I. melléklet 2. szakaszában megadott követelményeket nem kell alkalmazni a következő körülmények közötti üzemelésre tervezett ventilátorokra:
a)
ha az optimális energiafelhasználási hatásfok 8 000 vagy annál nagyobb percenkénti fordulatszám mellett áll elő;
b)
ha az adott alkalmazásban a nyomásarány 1,11-nál nagyobb;
c)
ha a ventilátort ipari folyamatok keretében szállítóberendezésben, nem gáznemű anyagok szállítására alkalmazzák.
(5) Olyan kettős felhasználású ventilátorok esetében, amelyek rendeltetésszerűen mind normál körülmények közötti szellőztetésre, mind pedig a 89/106/EK irányelvben előírt tűzvédelmi követelményekkel összefüggésben veszélyhelyzetben, rövid üzemidőben való üzemelésre felhasználhatók, az I. melléklet 2. szakaszában előírt hatásfokjelző számok értékét az 1. táblázat esetében 10 %-kal, a 2. táblázat esetében 5 %-kal csökkenteni kell.
(6) A környezetbarát tervezésre vonatkozó követelmények teljesülését a II. mellékletben megállapított követelményeknek megfelelő mérések és számítások alapján kell ellenőrizni.
4. cikk
A megfelelőség értékelése
A 2009/125/EK irányelv 8. cikke alkalmazásában megfelelőségértékelési eljárásként az említett irányelv IV. mellékletében meghatározott belső tervezés-ellenőrzési rendszert vagy az említett irányelv V. mellékletében meghatározott megfelelőségértékelési irányítási rendszert kell alkalmazni.
5. cikk
Piacfelügyeleti célú vizsgálatok
A 2009/125/EK irányelv 3. cikkének (2) bekezdése szerinti piacfelügyeleti célú vizsgálatok elvégzése során a tagállamok hatóságai az e rendelet III. mellékletében előírt ellenőrzési eljárást alkalmazzák.
6. cikk
Indikatív referenciaértékek
Az e rendelet hatálybalépésének időpontjában a piacon hozzáférhető, legkedvezőbb működési jellemzőkkel rendelkező ventilátorok indikatív referenciaértékeit a IV. melléklet tartalmazza.
7. cikk
Felülvizsgálat
A Bizottság ezt a rendeletet legkésőbb e rendelet hatálybalépését követően négy évvel felülvizsgálja, és e felülvizsgálat eredményeit a környezetbarát tervezéssel foglalkozó konzultációs fórum elé tárja. A felülvizsgálat keretében felméri különösen azt, hogy - annak érdekében, hogy a lényegileg azonos rendeltetésű ventilátorok az energiafelhasználási hatásfok területén fokozottabb versenyt folytathassanak egymással - van-e lehetőség a ventilátortípusok számának csökkentésére. A felülvizsgálat keretében fel kell mérni a mentességek körének szűkítésére - és ezen belül a kettős felhasználású ventilátorok alkalmazására - adódó lehetőségeket is.
8. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. március 30-án.

Labels: 1
14
20
7
3